作者:皎然
標題:答鄭方回
內容:獨禪外念入，中夜不成定。顧我憔悴容，澤君陽春詠。詞貞思且逸，瓊彩何暉映。如聆雲和音，況睹聲名盛。琴語掩為聞，山心聲宜聽。是時寒光澈，萬境澄以淨。高秋日月清，中氣天地正。遠情偶茲夕，道用增寥夐。思君處虛空，一操不可更。時美城北徐，家承谷口鄭。軒車未有轍，蒿蘭且同徑。莊生誡近名，夫子罕言命。是以耕楚田，曠然殊獨行。萎蕤鸞鳳彩，特達珪璋性。通隱嘉黃綺，高儒重荀孟。世汙我未起，道蹇吾猶病。逸翮思冥冥，潛鱗樂游泳。宗師許學外，恨不逢孔聖。說詩迷頹靡，偶俗傷趨競。此道誰共詮，因君情慾罄。